Χοιρινές μπριζόλες με κανέλα, κόκκινο κρασί και ελιές
Είναι πραγματικά νόστιμη και απλή με έμφαση στο «μαύρο», δηλαδή στο κόκκινο κρασί με «σώμα» και μεστή γεύση.
4 χοιρινές μπριζόλες (από σπάλα) , 1 κρεμμύδι, σε ψιλά καρέ, 1 ξύλο κανέλας, 200 ml κόκκινο κρασί, 1 1⁄2 ποτήρι πολτοποιημένες ντομάτες ή 2 κουτ. σούπας πελτές, διαλυμένος σε 1 1⁄2 ποτήρι νερό, 4 κουτ. σούπας λάδι, αλάτι, πιπέρι φρεσκοτριμμένο, 200 γρ. ελιές πράσινες, τσακιστές (ή όσες ελιές θέλετε), χωρίς κουκούτσια
Για να φτιάξουμε χοιρινές μπριζόλες με κανέλα, κόκκινο κρασί και ελιές, αρχικά, σε φαρδύ τηγάνι με χοντρό πάτο και καπάκι ή ανάλογη κατσαρόλα βάζουμε το λάδι και το ζεσταίνουμε σε δυνατή φωτιά. Μόλις ζεσταθεί, ρίχνουμε το κρεμμύδι και το τσιγαρίζουμε, ανακατεύοντάς το με την ξύλινη κουτάλα για περίπου 3 - 4 λεπτά ή μέχρι να αρχίσει να γίνεται διαφανές. Τότε βάζουμε και τις μπριζόλες και τις τσιγαρίζουμε ώστε να ροδίσουν ελαφρώς και από τις δύο πλευρές, για περίπου 6 - 7 λεπτά συνολικά. Προσθέτουμε την κανέλα και σβήνουμε με το κρασί. Σείουμε το τηγάνι και, όταν εξατμιστεί το αλκοόλ, προσθέτουμε την ντομάτα και λίγο αλάτι.Σκεπάζουμε το σκεύος, χαμηλώνουμε τη φωτιά στο μέτριο και αφήνουμε το φαγητό να σιγομαγειρευτεί. Στο μεταξύ, σε ένα κατσαρολάκι βράζουμε για λίγο τις ελιές σε νερό για να ξεπικρίσουν, για περίπου 3 - 4 λεπτά. Τις σουρώνουμε και τις ρίχνουμε στη σάλτσα να μαγειρευτούν μαζί. Κατά τη διάρκεια του μαγειρέματος, παρακολουθούμε μήπως χρειαστεί να προσθέσουμε λίγο ζεστό νερό. Το φαγητό, ανάλογα με το πάχος της χοιρινής μπριζόλας, θα χρειαστεί περίπου 40 - 50 λεπτά. Στο τέλος, πρέπει να μείνει με τη σάλτσα του και οι μπριζόλες να έχουν γίνει. Μόλις είναι έτοιμο, αλατοπιπερώνουμε κατά βούληση. Σερβίρουμε, τις χοιρινές μπριζόλες με κανέλα, κόκκινο κρασί και ελιές, με πουρέ πατάτας.
Ελιά,Κρασί,Χοιρινό